বিরোধীদের এই সম্মিলিত আক্রমণের মুখে বিজেপি এবং কেন্দ্রীয় সরকার তেমন জুতসই কোনও বক্তব্য হাজির করতে পারেনি। কেন্দ্রীয় অর্থমন্ত্রী অরুণ জেটলি ফেসবুকে আমতা আমতা করে সেই পুরোনো কাসুন্দিই ঘেঁটেছেন। তাঁর দাবি, নোটবন্দির ফলে ডিজিটাল ব্যবস্থার ব্যাপক প্রসার হয়েছে। ফেসবুক পোস্টে তিনি জানিয়েছেন, ইউনাইডেট পেমেন্ট ইন্টারফেস বা ইউপিআই এবং রুপে কার্ডের রমরমার ফলে ভিসা ও মাস্টারকার্ড বাজার হারাচ্ছে৷ কারণ, ভারতে ডিজিটাল পেমেন্টের ৬৫ শতাংশই ইউপিআই বা রুপে কার্ডের মাধ্যমে হচ্ছে৷ নোটবন্দির সাফল্য হিসাবে এগুলিকেই বেশি করে তুলে ধরেছেন জেটলি৷ বিরোধীরা অভিযোগ করছেন, সরকার তো গোল পোস্টটাই বদল করে ফেলল। জেটলি ছাড়া এ দিন বিজেপির আর কোনও নেতা-মন্ত্রী নোটবন্দি নিয়ে তেমন মুখ খোলেননি। আসলে সরকারের প্রত্যাশামতো কালো টাকা উদ্ধার হয়নি৷ সরকারের দাবি ছিল, তিন লাখ কোটি টাকা অন্তত উদ্ধার হবে নোটবন্দির ফলে৷ কত কালো টাকা নোটবন্দির ফলে উদ্ধার হল, তার হিসাবও সরকার দেয়নি৷ এই অবস্থায় পাঁচ রাজ্যের নির্বাচনের আগে, সরকারকে নাস্তানাবুদ করতে একসঙ্গে মনমোহন, চিদম্বরম, রাহুল গান্ধী, মমতা, সীতারামরা মাঠে নেমে পড়েছেন৷ দু’বছর আগে নোটবন্দি ঘোষণার দিনই সবার আগে তার প্রতিবাদে সরব হয়েছিলেন মমতা। এ দিনও সকাল থেকে তিনি নোটবন্দি নিয়ে একের পর এক টুইট করে কেন্দ্রের তীব্র সমালোচনা করেন। তাঁর কথায়, ‘এই সিদ্ধান্ত ঘোষণার মুহূর্তেই আমি এটিকে বিপর্যয় বলেছিলাম।’